
Universitas  quae  dicitur  literaria  ut  in  Norvegia  nostra  conderetur,  per 
longinqua  tempora  populo  ardenlissimis  in  votis  fuerat.  Quamdiu  enim  domi 
deerat  talis  omnium  artium  quasi  officina,  quicunque  liberaliorem  concupisce- 
bant eruditionem,  iis  nulla  alia  patebat  via,  quam  ut  magno  cum  pecuniae 
temporisque  dispendio  peregre  abirent  et  teneros  adolescentiae  annos  a pa- 
rentibus, amicis,  popularibus  disjuncti,  illecebris  ac  periculis  omnis  generis 
obnoxii  degerent.  Et  ne  illud  quidem  acutiores  saltem  fugere  poterat,  to- 
tum populum  non  ante  vere  liberum  suumque  futurum,  quam  civibus  domi 
copia  esset  quum  quae  in  literis  gravissima  essent  perdiscendi,  tum  quae  di- 
dicissent publice  docendi.  Nam  si  cui  populo  perennes  doctrinarum  fontes 
non  ex  ipso  qvasi  solo  scaturient,  is  aut  omnem  mentis  apparatum  atque 
institutionem  ab  externis  mutuari  cogetur  ideoque  ex  his  perpetuo  pendebit, 
aut  scilicet  — si  fieri  poterit  — omni  liberaliore  doctrina  carebit  totusque 
in  animi  torporem  et  sordida  quaestus  studia  delabetur,  quae  re  vera  servitus 
etiam  turpior  erit. 

Itaque  nemini  mirum  videri  debet,  quod  inde  a medio  fere  superiore 
seculo  ac  praecipue  seculo  ad  finem  vergente,  quo  tempore  per  totum  orbem 
terrarum  liberiores  quidam  animorum  motus  emicabant  et  late  propagabantur, 
consilium  multis  modis  agitatum  est  Universitatis  literariae  in  patria  nostra 
instituendae.  Sed  ei  rei  multa  obstabant.  Primum  euim  qui  rebus  publicis 
praeerant,  huic  consilio  minus  favere  videbantur,  timentes  scilicet,  ne  Norve- 
goruin  animi,  si  Universitatem  literariam  nacti  essent,  a Danis  magis  divelle- 

rentur,  quam  antehac,  quum  non  modo  quotquot  illorum  ad  muneris  publici 
honorem  adspirarent,  in  Hauniensi  Universitate  et  erudiri  et  scientiam  qua- 
lemcunque judicibus  approbare  coacti  luissent,  sed  in  universum  si  quid  re- 
rum ad  literas  pertinentium  etiam  in  Norvegia  forte  ageretur,  id  semper  Hau- 
niensem  quasi  solem  spectare  necesse  esset.  Deinde  etiam  jure  quodam 
timeri  posse  videbatur,  ne  Universitas  ista,  quae  in  Norvegia  tanto  ardore 
affectabatur,  re  vera  admodum  manca  atque  imperfecta  evaderet,  bonis  literis  et 
verae  eruditioni,  quippe  ad  perfectiorem  institutionem  aditum  quasi  praecludens, 
damno  magis  quam  usui  futura.  Deerat  enim  ad  Universitatem  condendam 

et  sustentandam  pecunia,  deerant  doctores,  deerant  paene  studiosi  juvenes,  per 
longam  annorum  seriem  quidquid  hujusmodi  facultatum  in  Norvegia  aleretur 
Hauniam  tracto  et  omnibus  quasi  ingeniorum  succis  illuc  defluentibus.  Nam 
eorum,  qui  in  Norvegia  nati  Hauniae  literis  studebant,  si  quis  aliqua  ratione 
excellere  coeperat,  eum  fere  non  ad  patrios  montes,  ubi  omni  paene  doctrinae 
renuntiandum  esset,  redire,  sed  Hauniae  in  clariore  luce  manere  maluisse, 
non  est  quod  mireris,  quum  potius  admirari  possis  tenacem  quorundam  patriae 
amorem,  quo  effectum  sit,  ut  Norvegia  doctrina  et  ingeniis  non  prorsus  de- 
stitueretur. Nam  rursus  fieri  poterat,  ut  si  quis  Danus  minus  bonos  in 
literis  profectus  probasset,  ei  utcunque  procul  a Jove  ad  munus  aliquod  ca- 
pessendum aditus  facilior  esset. 

Quae  omnia  quo  minorem  nostratibus  spem  faciebant  Universitatis,  quae 
quidem  hoc  nomine  digna  foret,  nanciscendae,  eo  magis  populum  ea  vere 
indigere  prodebant  desideriumque  ejus  acuebant.  Quod  ineunte  hoc  seculo, 
quum  commeatus,  qui  inter  Daniam  et  Norvegiam  fere  mari  fiunt,  propter 
bella  interclusi  vel  saltem  rari  et  periculosi  essent,  in  dies  etiam  crescebat. 
Itaque  anno  hujus  seculi  decimo,  annonae  difficultate  et  omnis  generis  peri- 
culis undique  patriam  urgentibus,  a civibus  quibusdam  condita  „societas  pro 
salute  Norvegiae",  quae  consilio,  opera,  omnibus  modis  patriae  angustiis  sub- 
venire studeret,  nihil  antiquius  habuit,  quam  ut  illa  de  Universitate  condenda 
consilia  pridem  agitata,  mox  autem  aliquantisper  quasi  sopita,  resuscitaret. 

Quamobrem  primum  quaestionem  de  ea  re  publice  proposuit,  praemium  ei  pol- 
licita, qui  optimum  de  hac  quaestione  librum  perscripsisset.  Reportavit  hoc 
praemium  Nicolaus  Wergeland,  tum  scholae  Christiansandensis  Adjunctus,  libro, 
qui  Mnemosyne  inscriptus  ejusdem  societatis  impensis  anno  sequente  prodiit. 
Jam  quum  inprimis  sine  pecunia  nihil  perfici  posse  videretur,  illa  ipsa  socie- 
tas populum  provocavit,  ut  pro  se  quisque  nomen  daret  diceretque,  quantum 
Universitati  futurae  donare  vellet.  Cui  provocationi  mirum  est  quam  benigne 
responsum  sit.  Undique  a civibus  omnium  ordinum,  etiam  quibus  satis  mo- 
dica erat  res,  dona  conferebantur,  et  brevi  summa,  quam  pro  angustis  hujus 
populi  illo  praesertim  tempore  rebus  amplissimam  ac  vere  splendidam  dixeris, 
confecta  est. 

Hinc  ut  re  comprobatum  est,  cunctum  populum  non  solum  vehementer 
cupere  illud,  de  quo  agebatur,  doctrinae  praesidium,  sed  etiam  quae  ad  hoc 
comparandum  sustentandumque  opus  essent  conferre  et  velle  et  posse,  rex 
Fredericus  VI.,  tam  nobili  ardori  utique  obsequendum  ratus,  a.  d.  VI.  Nonas 
Septembres  anni  MDCCCXI  edictum  promulgavit,  uti  esset  in  Norvegia 
Universitas  Literaria,  ipsius  nomine  Fredericiana  nuncupanda,  in  quam  quae 
peculiariter  pro  Norvegis  studiosis  Hauniensi  Universitati  legatae  fuerant  opes 
transferrentur,  cuique  eorum  librorum,  quorum  in  bibliotheca  regia  bina  as- 
servarentur exemplaria,  singula  traderentur.  Addidit  regale  beneficium  prae- 
dium suburbanum  (nomine  Toien),  quod  tum  ad  aedes  academicas  domiciliaque 
professorum  exstruenda,  tum  ad  hortum  botanicum  dimetiendum  colendumque 
commodum  videbatur. 

Hoc  edictum  regium  ubi  in  Norvegia  innotuit,  incredibile  est  quantam 
omnium  laetitiam  excitaverit.  In  omnibus  urbibus,  oppidis,  vicis  solennia  ce- 
lebrari, in  templis  supplicationes  fieri,  senes,  juvenes,  divites,  inopes,  ad  unum 
omnes  extollere  regis  beneficium,  quo  gloriosius  totique  populo  salutarius 
nullum  conferri  potuisse  videbatur:  ut  etiam  mirari  subeat  temporum  populique 
inexperti  sanctam  simplicitatem,  quae  rem  haud  ita  singularem  tanti  fecerit, 
nisi  forte  agnoscere  velis  rectam  rationem  et  praesagum  quendam  populi  ani- 

mum,  qui  cerneret,  in  illo  sane  quasi  cardine  veram  populi  salutem  et  liber- 
tatem verti,  si  divinarum  humanarumque  rerum  scientia  in  ipso  solo  natali 
radices  ageret  riteque  in  perpetuum  coleretur. 

Sed  ut  illo  edicto  jam  cautum  erat,  ut  ne  res  certo  careret  eventu  — 
quamobrem  etiam  ab  eo  inde  die  Universitatis  nostrae  annos  jure  computa- 
mus — , ita  priusquam  tanti  momenti  tantaeque  molis  institutum  ad  effectum 
perduci  posset,  multa  adhuc  restabant  consideranda,  deliberanda,  praeparanda. 
Itaque  talibus  molitionibus  duo  consumebantur  anni,  ut  tertio  decimo  demum 
hujus  seculi  anno  primis  adscriptis  civibus  academicis  scholae  incipere  possent. 
Quamquam  et  haec  initia  satis  parva  erant.  Professores  aderant  nonnisi  sex, 
quorum  quasi  coryphaeorum  quorundam  nomina  hic  apponere  placet.  Erant 
igitur  Nicolaus  Treschow  philosophus,  qui  Rectoris  munere  fungebatur,  Geor- 
gius  Sverdrup  philologus,  Janus  Rathke  physiologiis,  Severinus  Rasmusen 
mathematicus,  JAidovicus  Stoud  Platou  historicus,  Sveno  Borchmann  Hersleb 
theologus.  Cives  primo  examine  probati  et  adsciti  sunt  XVIII.  Librorum 
omnisque  doctrinae  apparatus  summa  erat  penuria,  quum  illa  Hauniensis  biblio- 
thecae pars,  quae  nostrae  Universitati  debebatur,  infesto  hostibus  mari  credi  non 
potuisset;  quae  etiam  postea,  regnis  diremtis,  rerum  publicarum  turbis  aliquam- 
diu Hauniae  retenta  est.  Quin  etiam  professores,  quum  difficilibus  et  flexuo- 
sis per  Sueciam  itineribus  Christianiam  pervenissent,  libros  quos  privatim  pos- 
sidebant Hauniae  relinquere  coacti,  jam  solis  quas  memoria  tenebant  doctrinae 
copiis  freti  scholas  aperirent  necesse  erat.  Sed  vicit  impedimenta  et  quae- 
cunque deerant  explevit  animorum  ardor,  docentiumque  et  discentium  summum 
studium.  Insequenti  anno  plures  adsciti  sunt  professores,  et  quum  res  porro 
publica  et  privata  liberalitate  benigne  adjuvaretur  atque  ornaretur,  sensim  eo 
crevit,  ut  jam  nos,  qui  solennia  agimus  semisecularia,  Universitatem  literariam 
habeamus  pro  nostrae  quidem  reipublicae  rationibus  satis  amplam  ac  locuple- 
tem; siquidem  professores  et  lectores  numeramus  ordinarios  XXXIII,  extra- 
ordinarios II,  Adjunctos  sive  Stipendiarios  X,  bibliotheca  academica  gaudemus 
voluminum  circiter  CL  milia  continente,  celeris  apparatibus  et  Museis  quae 

dicuntur  nec  jam  contemnendis  et  annua  pecunia  ita  instructis,  ut  indies  cre- 
scere possint.  Cives  academici  quotannis  scholas  frequentant  circiter  D. 

Et  licet  hanc  Universitatem  in  extrema  quasi  orbis  ora  positam  neque 
tantam  in  doctrinis  explicandis  augendisque  vim  exercere,  quantam  aliae  non- 
nullae aequiore  loco  sitae  Universitates  exercuerunt,  neque  scilicet  «qualem  iis 
assequi  honorem  potuisse,  res  ipsa  doceat:  tamen  etiam  hanc,  qualiscunque 
est,  credimus  haud  prorsus  sine  gloria  militasse  suumque  quantulumcunque 
ad  humanae  scientiae  aedem  exstruendam  lapillum  fideliter  adjecisse.  Sed 
utut  est,  certe  nostro  populo  nostraeque  reipublicae  Universitatem  nostram 
maximo  praesidio  et  fuisse  et  esse,  nemo  est  qui  non  videat.  Quin  etiam  ut 
respublica  tandem  aliqua  nostra  libera  et  sui  juris  exstiterit,  ejus  rei  haud 
leve  momentum  in  eo  infuisse  existimandum  est,  quod  Universitate  literaria 
paulo  ante  condita  populus  jam  habebat,  quo  quasi  oculos  converteret,  in  quo 
libertatis  suae  ingenii  doctrinaeque  vi  sustentandae,  alendae,  per  juventutem  per- 
petuo propagandae  spem  certam  collocare  posset.  Neque  opinionem  fefellit 
eventus.  Nam  etiamsi  de  aliis  rebus  minus  gloriari  fas  sit,  at  hoc  Universi- 
tas nostra  suo  sibi  jure  vindicare  posse  videtur,  se  verum  ac  sincerum  pa- 
triae amorem  semper  fovisse,  universamque,  quam  secuta  sit,  studiorum  ratio- 
nem atque  animorum  quasi  colorem  ad  libertatis  studium  in  toto  populo  et 
firmandum  et  justis  terminis  circumscribendum  haud  minimum  valuisse. 

Quae  quum  ita  sint,  sane  est  quod  conditae  hujusce  Universitatis  memo- 
riam summa  cum  laetitia  recolamus.  Neque  scilicet,  dum  prosperos  illos,  qui 
per  hos  quinquaginta  annos  facti  sunt,  progressus  hodiernorumque  temporum 
felicitatem  suspicimus,  committemus,  ut  parva  atque  exilia  illa  initia  majorumque 
simplicitatem  forte  contemnamus.  Potius  antiquae  illius  virtutis  animique  et 
fortis  et  modesti,  qui  parvis  subsidiis  contentus,  deo  sibique  confisus  maxima 
quaeque  auspicari  et  summae  rerum  unice  intentus  singula  minus  curare  est 
ausus  ejus  igitur  animi  admiratione  confirmabimur  ad  arcendam  istam, 
quam  secunda  fortuna  et  rerum  ubertas  facile  gignit,  mollitiem  quandam  fa- 
stidiosam, ex  opportunitate  rerum  externarum  plurimum  sperantem  et  in  mi- 

mitissimis  quibusque  studiis  delicias  gloriolasque  quasdam  sectantem.  Ad  eam 
animi  confirmationem  maxime  valitura  videntur  haec,  quae  jam  agenda  sunt, 
solennia,  quibus  totum,  quod  emensi  sumus,  curriculum  uno  obtutu  compre- 
hensum totamque  rei  imaginem  quasi  in  breve  coactam  contuebimur,  ut  unitas 

e 

ejus  ac  perpetuitas  animis  nostris  alte  impressa  sentiatur. 

Sed  nostra  Universitas  dum  in  eo  est,  ut  decimo  suo  condendo  lustro 
primos  annos  quodammodo  recolligat  cumque  suis  primordiis  connectatur  et 
quasi  rotundetur:  hoc  etiam  non  potest  non  recordari,  se,  licet  huic  populo 
peculiarem,  tamen  vi  sua  atque  natura  etiam  ad  universum  orbem  literatum 
pertinere  atque  inprimis  cum  omnibus,  quae  ubique  sunt,  Universitatibus  atque 
Academiis  intimo  quodam  vinculo  conjunctam  esse.  Ut  igitur,  si  quem  extra- 
neum professorem,  doctorem,  studiosum  suarum  rerum  rationes  siverint  prae- 
sentia sua  haec  nostra  solennia  ornare  atque  illustrare,  his  literis  invitatum 
velimus:  ita  illud  certe  speramus,  fore,  ut  etiam  qui  loco  disjuncti  erunt, 
animo  votisque  nobis  adsint,  neque  dedignentur,  hac,  qualiscunque  est,  Uni- 
versitate literaria  condita  communis  doctrinae  atque  humanitatis  fines  uno  sal- 
tem gradu  prolatos  celebrare. 


